རི་མཐོ་ས་གཙང་གངས་རིའི་ལྗོངས་སུ་འཚོ་ཞིང་གནས་པའི་རང་ཅག་བོད་མི་རིགས་ནི།དཀའ་སྤྱད་མཐའ་དག་གདོང་ལེན་བྱེད་ཕོད་པའི་མི་རིགས་ཤིག་ཡིན་པ་མ་ཟད།དགའ་སྤྲོའི་དུས་ཆེན་ལ་སྣང་ཆེན་དང་།རོལ་མྱོང་བྱེད་མཁས་པའི་མི་རིགས་ཤིག་རེད།བོད་ཀྱི་ཡུལ་སྲོལ་དུས་ཆེན་ཁག་གི་ཁྲོད་ནས་ནང་དོན་གྲ་རྒྱས་ཤོས་དང་།ཁྱབ་རྒྱ་ཆེ་ཤོས་སུ་གྱུར་བའི་ལོ་གསར་ལ་ཆ་བཞག་ན།དེ་ནི་མི་ཚོས་སོང་ཟིན་པའི་ལོ་གཅིག་གི་ནང་དུ།རང་གིས་དཀའ་སྤྱད་འབད་བརྩོན་བྱས་པར་ཐོབ་པའི་འབྲས་བུ་སྤྲོ་མྱོང་བྱེད་པའི་དུས་ཆེན་ཞིག་དང་།ལོ་གསར་པའི་དཔྱིད་འདེབས་ཀྱི་སེམས་ཤུགས་དང་།ཕུགས་རེ།ཡིད་ཆེས་བཅས་མཚོན་པའི་དུས་ཆེན་ཞིག་ཀྱང་རེད།ལོ་གསར་དུས་ཆེན་ཁྲོད་དུ་མི་རིགས་ཀྱི་ཐུན་མོང་མ་ཡིན་པའི་བཟའ་འཐུང་དང་།རྒྱན་གོས།ལྷ་གསོལ།རོལ་རྩེད།རིག་རྩལ་སོགས་ཕུན་སུམ་ཚོགས་པའི་དམངས་སྲོལ་རིག་གནས་མཉམ་དུ་འདུས་ཡོད་སྟབས།མི་ཚོས་ལོ་གཅིག་དུས་གཅིག་གི་དུས་ཆེན་འདི་ཉིད་ལ་དུས་སྟོན་ནང་གི་རྒྱལ་པོ་ཞེས་བསྔགས་བརྗོད་བྱེད།སྤྱི་ལོ་༢༠༡༠ལོར།བོད་ཀྱི་ལོ་གསར་གྱི་དཔེ་མཚོན་ལྟ་བུར་གྱུར་བའི་ལྷ་སའི་ལོ་གསར་འདི་ཉིད་རྒྱལ་ཁབ་རིམ་པའི་མངོན་མིན་རིག་གནས་ཤུལ་བཞག་གི་ཚབ་མཚོན་རྣམ་གྲངས་མིང་གཞུང་དུ་ཚུད་དེ་སྲུང་སྐྱོབ་དང་རྒྱུན་འཛིན་ཐོབ་ཡོད།